CELEX: 62017TN0023
Language: hu
Date: 2017-01-17 00:00:00
Title: T-23/17. sz. ügy: 2017. január 17-én benyújtott kereset –Barnett kontra EGSZB

3.4.2017   
            
            
               HU
            
            
               Az Európai Unió Hivatalos Lapja
            
            
               C 104/50
            
         2017. január 17-én benyújtott kereset –Barnett kontra EGSZB
   (T-23/17. sz. ügy)
   (2017/C 104/70)
   Az eljárás nyelve: francia
   
      Felek
   
   
      Felperes: Inge Barnett (Roskilde, Dánia) (képviselők: S. Orlandi és T. Martin ügyvédek)
   
      Alperes: Európai Gazdasági és Szociális Bizottság (EGSZB)
   
      Kérelmek
   
   A felperes azt kéri, hogy a Törvényszék
   határozzon úgy:
   
               —
            
            
               elsődlegesen megsemmisíti a Közszolgálati Törvényszék 2015. szeptember 22-i ítéletét végrehajtó 2016. március 21-i határozatot, amely megtagadta a felperestől az előrehozott öregségi nyugdíjnak a nyugdíjjogosultságok csökkentése nélküli odaítélését;
            
         
               —
            
            
               másodlagosan kötelezi az Európai Gazdasági és Szociális Bizottságot a felperest ért vagyoni kár címén 207 994,14 euró összegű kártérítés megfizetésére, amelyet az esedékességének időpontjától az Európai Központi Bank (EKB) fő refinanszírozási műveleteire alkalmazott kamatláb 3,5 százalékponttal megnövelt értékével kell megnövelni, valamint a felperest ért nem vagyoni kár címén 25 000 euró átalányösszeg megfizetésére;
            
         
               —
            
            
               mindenképpen az Európai Gazdasági és Szociális Bizottságot kötelezze a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes három jogalapra hivatkozik.
   
               1.
            
            
               Az első, az EUMSZ 266. cikk megsértésére alapított jogalap, amennyiben az alperes nem vette figyelembe a Közszolgálati Törvényszék 2015. szeptember 22-i Barnett kontra EGSZB ítéletét (F-20/14, a továbbiakban a Közszolgálati Törvényszék ítélete, EU:F:2015:107) a végrehajtási intézkedés elfogadásakor. Konkrétan a megtámadott határozat indokolásából kiderül, hogy a felperes kérelmének állítólagos felülvizsgálata során az alperes eltért az általános végrehajtási intézkedéseiben rögzített kritériumoktól. Mindenesetre a megtámadott határozat nem orvosolja a Közszolgálati Törvényszék által megállapított jogellenességet, nevezetesen az EGSZB általános végrehajtási intézkedéseiben a szolgálat érdeke meghatározásának hiányát.
            
         
               2.
            
            
               A második, arra alapított jogalap, hogy a megtámadott határozat több nyilvánvaló hibát tartalmaz a 2013-ban állítólagosan fennálló szolgálati érdek értékelése tekintetében.
            
         
               3.
            
            
               A harmadik, másodlagosan felhozott és az EGSZB azon hatáskörének hiányára alapított jogalap, hogy új határozatot fogadjon el az előrehozott öregségi nyugdíjnak a nyugdíjjogosultságok csökkentése nélküli odaítélésére vonatkozóan, a személyzeti szabályzat VIII. melléklete 9. cikke (2) bekezdésének az Európai Unió tisztviselői személyzeti szabályzatának és az Európai Unió egyéb alkalmazottaira vonatkozó alkalmazási feltételeknek a módosításáról szóló, 2013. október 22-i 1023/2013/EU, EURATOM európai parlamenti és a tanácsi rendelettel (HL 2013. L 287., 15. o.) való eltörlését követően. Következésképpen a Közszolgálati Törvényszék ítéletében megállapított jogellenesség miatt a felperest véglegesen megfosztották azon lehetőségtől, hogy a szóban forgó intézkedésben részesüljön. Ezért teljes körű kártérítést kell számára nyújtani.